รัฐบาลไทย-ข่าวทำเนียบรัฐบาล-นายกสมาคมแม่บ้านมหาดไทยห่วงใย เสริมสร้างขวัญกำลังใจครอบครัวมหาดไทย มอบสิ่งของอุปโภค-บริโภคให้กับสมาชิก อส. แม่บ้าน พ่อบ้าน คนสวน ในโครงการ “ของขวัญจากใจ แม่บ้านมหาดไทย”
วันอาทิตย์ที่ 2 เมษายน 2566
02/04/2566
นายกสมาคมแม่บ้านมหาดไทยห่วงใย เสริมสร้างขวัญกําลังใจครอบครัวมหาดไทย มอบสิ่งของอุปโภค-บริโภคให้กับสมาชิก อส. แม่บ้าน พ่อบ้าน คนสวน ในโครงการ “ของขวัญจากใจ แม่บ้านมหาดไทย”
สมาคม มมท. ห่วงใย เสริมสร้างขวัญกําลังใจครอบครัวมหาดไทย มอบสิ่งของอุปโภค-บริโภคให้กับสมาชิก อส. แม่บ้าน พ่อบ้าน คนสวน ในโครงการ “ของขวัญจากใจ แม่บ้านมหาดไทย” ทําดีถวายเป็นพระราชกุศลสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี
นายกสมาคมแม่บ้านมหาดไทยห่วงใย เสริมสร้างขวัญกําลังใจครอบครัวมหาดไทย มอบสิ่งของอุปโภค-บริโภคให้กับสมาชิก อส. แม่บ้าน พ่อบ้าน คนสวน ในโครงการ “ของขวัญจากใจ แม่บ้านมหาดไทย” ทําดีถวายเป็นพระราชกุศลสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี
วันนี้ (2 เมษายน 2566) เวลา 07.30 น. ที่ลานอเนกประสงค์ ศาลาว่าการกระทรวงมหาดไทย ดร. วันดี กุญชรยาคง จุลเจริญ นายกสมาคมแม่บ้านมหาดไทย พร้อมด้วยนายสุทธิพงษ์ จุลเจริญ ปลัดกระทรวงมหาดไทย เป็นประธานในพิธีมอบถุงของขวัญตามโครงการ “ของขวัญจากใจ แม่บ้านมหาดไทย” โดยมี นายพรพจน์ เพ็ญพาส รองปลัดกระทรวงมหาดไทย หัวหน้ากลุ่มภารกิจด้านกิจการความมั่นคงภายใน นายสมคิด จันทมฤก รองปลัดกระทรวงมหาดไทยด้านบริหาร นายโชตินรินทร์ เกิดสม รองปลัดกระทรวงมหาดไทย หัวหน้ากลุ่มภารกิจด้านสาธารณภัยและพัฒนาเมือง นายชยาวุธ จันทร อธิบดีกรมที่ดิน นายแมนรัตน์ รัตนสุคนธ์ อธิบดีกรมการปกครอง นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย นายพงศ์รัตน์ ภิรมย์รัตน์ อธิบดีกรมโยธาธิการและผังเมือง นายอรรษิษฐ์ สัมพันธรัตน์ อธิบดีกรมการพัฒนาชุมชน นายขจร ศรีชวโนทัย อธิบดีกรมส่งเสริมการปกครองท้องถิ่น นางจิรวรรณ เพ็ญพาส ผู้ช่วยศาสตราจารย์ ดร.ศศิธร จันทมฤก นางปวีณ์ริศา เกิดสม นางวรสุดา รัตนสุคนธ์ นางศลิษา ภิรมย์รัตน์ นางจิณณารัชช์ สัมพันธรัตน์ อุปนายกสมาคมแม่บ้านมหาดไทย ข้าราชการ พนักงานรัฐวิสาหกิจ คณะกรรมการสมาคมแม่บ้านมหาดไทย สมาชิกกองอาสารักษาดินแดน พ่อบ้าน แม่บ้าน พนักงานขับรถยนต์ คนสวน ผู้ปฏิบัติงานในสังกัดกระทรวงมหาดไทย กว่า 500 คน ร่วมกิจกรรม
ดร. วันดี กุญชรยาคง จุลเจริญ นายกสมาคมแม่บ้านมหาดไทย กล่าวว่า วันนี้เป็นวันที่มีความสําคัญวันหนึ่งของปวงชนชาวไทย เพราะเป็นวันคล้ายวันพระราชสมภพของสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พระผู้ทรงห่วงใยพสกนิกรชาวไทยทุกช่วงวัย ทุกสาขาอาชีพ และพระราชทานแนวพระราชดําริ เพื่อให้สมาคมแม่บ้านมหาดไทยและกระทรวงมหาดไทย ได้น้อมนํามาขับเคลื่อนในการเสริมสร้างคุณภาพชีวิตที่ดีให้กับประชาชน อีกทั้งดูแลในด้านของขวัญกําลังใจผู้ปฏิบัติงาน ให้ได้มีกําลังกาย กําลังใจ กําลังสติปัญญา ที่เข้มแข็ง เพื่อเป็นกําลังสําคัญในการสนับสนุนบทบาท การบําบัดทุกข์ บํารุงสุขให้กับพี่น้องประชาชน
"สมาคมแม่บ้านมหาดไทย ร่วมกับกระทรวงมหาดไทย จัดโครงการ “ของขวัญจากใจ แม่บ้านมหาดไทย” ขึ้นเพื่อบรรเทาความเดือดร้อนจากภาวะเศรษฐกิจที่ค่าครองชีพมีการปรับตัวเพิ่มสูงขึ้น พร้อมทั้งเป็นขวัญกําลังใจ เสริมสร้างความมั่นคง ในด้านสวัสดิภาพความเป็นอยู่ และความเข้าใจอันดีซึ่งกันและกัน ของครอบครัวบุคลากรกระทรวงมหาดไทย ด้วยการระดมสรรพกําลังภาคีเครือข่ายของสมาคมแม่บ้านมหาดไทยและกระทรวงมหาดไทย มอบสิ่งของอุปโภค-บริโภคให้กับกําลังพลสมาชิกกองอาสารักษาดินแดน (อส.) แม่บ้าน พ่อบ้าน คนสวน พนักงานขับรถ และบุคลากรผู้มีรายได้น้อย เพื่อให้มีแรงกาย แรงใจที่เข้มแข็งในการปฏิบัติงาน ทั้งนี้ สมาคมแม่บ้านมหาดไทยได้รับการสนับสนุนจากน้อง ๆ อาสาสมัครรักษาดินแดน (อส.) ตลอดจนแม่บ้าน พ่อบ้าน ธุรการ คนขับรถ คนสวน ผู้ปฏิบัติงานในกระทรวงมหาดไทยมาเป็นระยะเวลายาวนาน ในวันนี้ จึงมีความตั้งใจที่จะมอบของขวัญจากใจแม่บ้านมหาดไทย เป็นเครื่องอุปโภค-บริโภคสําหรับยังชีพ ประกอบด้วย ข้าวสาร ไข่ไก่ น้ําปลา กะปิ หัวไชโป๊ว น้ําพริก เกลือ แปรงสีฟัน ยาสีฟัน สบู่ ชุดยาสามัญประจําบ้าน และทุนการศึกษา โดยได้รับความอนุเคราะห์จากผู้บริหารระดับสูงของกระทรวงมหาดไทย คณะกรรมการบริหารสมาคมแม่บ้านมหาดไทย และภาคีเครือข่ายผู้มีจิตอันเป็นกุศล ร่วมสนับสนุน ซึ่งข้าวของเครื่องอุปโภคบริโภคในครั้งนี้ เป็นน้ําใจจากสมาคมแม่บ้านมหาดไทย เพื่อเป็นขวัญกําลังใจให้ผู้ปฏิบัติงานทุกท่านได้มีกําลังกาย กําลังใจที่เข้มแข็ง มุ่งมั่นปฏิบัติหน้าที่อย่างเต็มกําลังความสามารถ" นายกสมาคมแม่บ้านมหาดไทย กล่าวเพิ่มเติม
นายสุทธิพงษ์ จุลเจริญ ปลัดกระทรวงมหาดไทย กล่าวว่า ขอขอบคุณสมาคมแม่บ้านมหาดไทยภายใต้การนําของ ดร.วันดี กุญชรยาคง จุลเจริญ นายกสมาคมแม่บ้านมหาดไทย ที่ได้จัดกิจกรรมมอบของขวัญจากใจให้กับกําลังพลกองอาสารักษาดินแดน และบุคลากรของกระทรวงมหาดไทยในวันนี้ ซึ่งเป็นถือเป็นกิจกรรมการกุศลอย่างหนึ่งเพื่อน้อมถวายเป็นพระราชกุศลถวายพระพรแด่สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี และเพื่อเป็นกําลังใจให้กับพี่ ๆ น้อง ๆ ทุกคนที่เหนื่อยยากในการปฏิบัติหน้าที่รักษาความปลอดภัย ดูแลความสะอาด ดูแลความเป็นระเบียบเรียบร้อย และช่วยเหลืองานของกระทรวงมหาดไทยตามที่ผู้บังคับบัญชามอบหมาย
นายสุทธิพงษ์ จุลเจริญ ปลัดกระทรวงมหาดไทย ได้กล่าวอีกว่า กิจกรรมในวันนี้ ขอให้ทุกท่านได้ตระหนักอยู่เสมอว่า กระทรวงมหาดไทย สมาคมแม่บ้านมหาดไทย และพี่น้องที่เป็นผู้บังคับบัญชาทุกคนคํานึงนึกถึงความดีงามของทุกท่าน และมีความห่วงใยอยากให้ทุกท่านได้รับสิ่งที่ดี ซึ่งถึงแม้ว่าการมอบเครื่องอุปโภค-บริโภคสิ่งของที่มีความสําคัญจําเป็นกับการดํารงชีวิตในวันนี้จะมีจํานวนเพียงไม่มากนัก แต่เป็นความห่วงใยความปรารถนาดีที่สมาคมแม่บ้านมหาดไทย และผู้บังคับบัญชาทุกระดับมีต่อทุกคน และหากพี่น้องบุคลากรท่านใด มีเรื่องเดือดเนื้อร้อนใจ และต้องการขอรับการสนับสนุน ขอคําปรึกษา จากผู้บังคับบัญชาในทุกเรื่อง "ขอให้ได้บอกกล่าว ได้แจ้ง ได้ปรึกษาผู้บังคับบัญชาทุกระดับ เพราะพวกเราทุกคนคือพี่น้องกัน ที่จะต้องช่วยเหลือเกื้อกูล ดูแลกันและกัน ไม่ทอดทิ้งกัน" ปลัด มท. กล่าวเน้นย้ํา
"เนื่องในวันคล้ายวันพระราชสมภพของสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี จึงขอให้พวกเราทุกคนได้น้อมสํานึกในพระมหากรุณาธิคุณ โดยน้อมนําโครงการอันเนื่องมาจากพระราชดําริ "บ้านนี้มีรักปลูกผักกินเอง" และ "ทางนี้มีผลผู้คนรักกัน" เพื่อสร้างความมั่นคงด้านอาหาร โดยหาพื้นที่ว่างภายในบริเวณบ้านปลูกพืชผักสวนครัว ทั้งรูปแบบแขวน ปลูกในกระถาง สามารถทําได้ทุกรูปแบบ รวมถึงพื้นที่ภายในกระทรวงมหาดไทย อันจะทําให้เราลดรายจ่าย ได้มีพืชผักปลอดภัยรับประทาน เช่น ตะไคร้ หัวข่า มะกรูด มะนาว กะเพรา โหระพา พริก มะเขือเปราะ มะเขือยาว ถั่วฝักยาว ถั่วพลู ผักบุ้ง กล้วย ฯลฯ และขอให้ช่วยบอกต่อ ๆ ขยายผลไปยังพ่อ แม่ พี่ น้อง ลุง ป้า น้า อา เพื่อนสนิทมิตรสหาย ได้ช่วยกันปลูกพืชผักสวนครัวไว้บริโภคในครัวเรือน นอกจากนี้ ขอให้น้อมนําพระราชดําริที่ทรงห่วงใยคนไทยทุกคนในเรื่องการศึกษา ด้วยการช่วยกันส่งเสริมให้ลูกหลานได้เรียนหนังสือ หรือหากท่านใดอยู่ระหว่างการศึกษาควบคู่กับการทํางาน ก็ขอให้ตั้งใจศึกษาเล่าเรียนให้สําเร็จการศึกษา และเร่งขวนขวายเรียนรู้เพื่อสอบบรรจุเข้ารับราชการประเภทต่าง ๆ ตามความถนัดความสนใจ ใช้เวลาว่างเพื่อศึกษาหาความรู้ให้เกิดประโยชน์ มันจะทําให้เกิดความมั่นคงของชีวิต เพราะการศึกษาเป็นสิ่งที่สําคัญ" ปลัด มท. กล่าวเพิ่มเติม
นายสุทธิพงษ์ จุลเจริญ ปลัดกระทรวงมหาดไทย กล่าวในช่วงท้ายว่า ขอให้ตระหนักรู้อยู่เสมอว่าเราชาวมหาดไทยอยู่กันแบบพี่แบบน้อง ให้เกียรติซึ่งกันและกัน และถ้ามีปัญหาอุปสรรคใดอย่าได้เกรงใจ ขอให้เรียนผู้บังคับบัญชาทุกระดับชั้น และในการดํารงชีวิต ขอให้ตั้งใจครองตนเอง ดูแลตัวเองให้ห่างไกลจากอบายมุข ประพฤติปฏิบัติดี ใฝ่ในการศึกษา ใฝ่ในการทําดี สิ่งที่ดีแล้วก็ขอให้รักษาความดีต่อไป ช่วยกันเป็นพลเมืองที่ดี เป็นหูเป็นตาดูแลบ้านเมือง ปกป้องเทิดทูนสถาบันหลักของชาติ อันประกอบด้วย สถาบันชาติ พระศาสนา พระมหากษัตริย์ และช่วยกันดูแลพี่น้องประชาชน ทําหน้าที่ของตนเองอย่างสมบูรณ์ เพราะไม่ว่าท่านจะอยู่ในตําแหน่งใด ทุกคนคือพลังสําคัญของการขับเคลื่อนภารกิจกระทรวงมหาดไทย เพื่อบําบัดทุกข์ บํารุงสุข พี่น้องประชาชน ให้ได้มีคุณภาพชีวิตที่ดีอย่างยั่งยืน